โฆษกกระทรวงการต่างประเทศ เปิดเผย  สาเหตุการเสียชีวิตของนักศึกษาไทย 2 คน ที่นครซีแอตเติล เกิดจากการฆาตกรรม
น.ส.บุษฎี สันติพิทักษ์ อธิบดีกรมสารนิเทศและโฆษกกระทรวงการต่างประเทศ เปิดเผยว่า กระทรวงการต่างประเทศได้รับรายงานเพิ่มเติมจากสถานกงสุลใหญ่ ณ นครลอสแอนเจลิส กรณีการเสียชีวิตของนักศึกษาไทย 2 คน ที่นครซีแอตเติล ซึ่งคิง เค้าตี้ เมดิคอล เอกแซมมิเนอร์ (King County Medical Examiner) ได้ยืนยันอัตลักษณ์ น.ส.กรกมล หลีนวรัตน์แล้ว ขณะที่ เมดิคอล เอกแซมมิเนอร์ (Medical Examiner) แจ้งสาเหตุการเสียชีวิตของน.ส.กรกมลว่า เสียชีวิตจากบาดแผลถูกแทง (ถูกฆาตกรรม) และน.ส.ฐิฏิอรเสียชีวิตจากแผลถูกแทงที่หน้าอก (ฆ่าตัวตาย) เป็นการฆาตกรรม ทั้งนี้ รายงานการชันสูตรศพอย่างเป็นทางการจะใช้เวลาประมาณ 8 สัปดาห์ ทั้งนี้ สถานกงสุลใหญ่ ได้ประสานกับครอบครัวผู้เสียชีวิตทั้ง 2 ราย เกี่ยวกับการจัดการศพ ขั้นตอน และการดำเนินการที่เกี่ยวข้องแล้ว ขณะที่น้องชายน.ส.ฐิฏิอร ได้ขอวีซ่าเข้าสหรัฐ เพื่อเดินทางไปซีแอตเติลและจัดการฌาปนกิจและนำอัฐิกลับประเทศไทย ล่าสุดสถานทูตสหรัฐให้วีซ่าน้องชาย น.ส.ฐิฏิอรแล้ว ส่วนญาติของน.ส.กรกมล อยู่ในสหรัฐ จะเดินทางไปรับศพและดำเนินการจัดศพกลับประเทศไทยเพื่อประกอบพิธีฌาปนกิจต่อไป 



อย่างไรก็ตาม สถานกงสุลใหญ่ยังคงประสานงานและติดตามกับตำรวจซีแอตเติล เกี่ยวกับคดีและรายละเอียดอื่นๆ อย่างใกล้ชิด นอกจากนี้ สถานกงสุลใหญ่ได้ประสานกับมหาวิทยาลัย University of Washington เกี่ยวกับการเบิกจ่ายค่าทำศพ/จัดส่งศพที่จะเบิกจากระบบประกันของมหาวิทยาลัยด้วย